Sklep I R 196/2007
Datum: 2008-02-21T00:00:00.000+01:00
ecli: ECLI:SI:VSRS:2008:I.R.10.2008
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - prenos pristojnosti iz tehtnih razlogov - sodnik pristojnega sodišča kot stranka v postopku

## Jedro

Dejstvo, da je toženka sodnica sodišča, ki je pristojno za sojenje v tej zadevi, je tehten razlog za določitev drugega stvarno pristojnega sodišča.

## Izrek

Za odločanje v tej zadevi se določi kot drugo stvarno pristojno sodišče Okrajno sodišče v A.

## Obrazložitev

Tožnik je pri Okrajnem sodišču v B. vložil tožbo zoper A. A. in to z zahtevkom za ugotovitev kršitve osebnostne pravice. Ker je toženka sodnica tega sodišča, je to sodišče predlagalo prenos pristojnosti.

Predlog je utemeljen.

Po 67. členu Zakona o pravdnem postopku (Uradni list RS, št. 26/99 in nasl.) lahko vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi. Dejstvo, da je toženka sodnica sodišča, ki je pristojno za sojenje v tej zadevi, je tehten razlog za določitev drugega stvarno pristojnega sodišča. Vrhovno sodišče je zato pristojnost preneslo na Okrajno sodišče v A.